อาลก โลเฮีย ผู้ทำเงิน 100 ล้านให้เป็น 3 แสนล้าน
บางคนคิดเสมอว่าต้นทุนเริ่มต้นแต่ละคนไม่เท่ากัน แล้วถ้าสมมติว่าตอนนี้เรามีเงิน 100 ล้านบาท เราคิดว่าจะนำเงินก้อนนั้นไปทำอะไรดี เราจะเอาไปใช้จ่ายจนหมด หรือจะขยายต่อไปได้ไกลอีกแค่ไหน?
1 พ.ค. 2561

อาลก โลเฮีย ผู้ทำเงิน 100 ล้านให้เป็น 3 แสนล้าน / โดย ลงทุนแมน
บางคนคิดเสมอว่าต้นทุนเริ่มต้นแต่ละคนไม่เท่ากัน
แล้วถ้าสมมติว่าตอนนี้เรามีเงิน 100 ล้านบาท
เราคิดว่าจะนำเงินก้อนนั้นไปทำอะไรดี
เราจะเอาไปใช้จ่ายจนหมด หรือจะขยายต่อไปได้ไกลอีกแค่ไหน?
สำหรับคุณอาลก โลเฮีย (Aloke Lohia) ใช้เงินก้อนนี้
เป็นจุดเริ่มต้นของบริษัทมูลค่า 3 แสนล้านบาท
เรื่องเป็นอย่างไร ลงทุนแมนจะเล่าให้ฟัง
คุณอาลก โลเฮีย เป็นลูกชายของเศรษฐีอินเดีย Mohan Lal Lohia
ด้วยความที่เป็นครอบครัวที่ร่ำรวยอยู่แล้วทำให้ในช่วงชีวิตวัยรุ่นของคุณ อาลก โลเฮีย อยู่อย่างสุขสบายและขาดความกระตือรือร้นในเรื่องการงาน
จนกระทั่งในวันที่พ่อของคุณอาลก มอบหมายให้เขาเข้ามาหาช่องทางทำธุรกิจที่ประเทศไทย
คุณอาลก โลเฮีย ได้รับเงินจากคุณพ่อมาทั้งหมดประมาณ 137 ล้านบาท
คำถามที่ตามมาทันทีนั่นก็คือ
จะเริ่มต้นทำธุรกิจอะไรดีให้ประสบความสำเร็จ
โครงการแรก
คุณอาลก ได้เริ่มจากธุรกิจ Furfural และ Furfuryl Alcohol จากซังเข้าโพด
ซึ่งสารเหล่านี้นำไปใช้ในอุตสาหกรรม แม่พิมพ์ กาว และสารยึดเกาะ
หลังจากเริ่มต้นโครงการนี้ไปได้ 3 ปี
คุณอาลก ตระหนักว่า ธุรกิจนี้ไม่น่าจะเติบโตอย่างที่พ่อของเขาคาดหวังไว้ได้
ในปี 2537 บริษัท Indorama Ventures PCL (IVL) จึงได้เริ่มต้นขึ้นด้วยธุรกิจผลิตเส้นด้ายจากขนสัตว์ซึ่งเป็นรายแรกในประเทศไทย
ปีถัดมา คุณอาลกได้ขยายธุรกิจของบริษัทเข้ามาสู่ธุรกิจ PET ถ้าพูดกันเข้าใจง่ายๆ ก็คือ ธุรกิจผลิตและจำหน่ายเม็ดพลาสติก
เม็ดพลาสติกใช้ในการผลิตบรรจุภัณฑ์และเครื่องดื่ม, ยา, เวชภัณฑ์ และ ของใช้ในครัวเรือน
แสดงว่าตัวธุรกิจ PET มีขนาดของตลาดที่รองรับค่อนข้างใหญ่เลยทีเดียว
ในการทำธุรกิจว่ากันว่า ตอนเริ่มธุรกิจคือจุดที่ยากที่สุด เรื่องนี้น่าจะเป็นคำกล่าวที่ถูกต้องสำหรับคุณอาลก
คุณอาลกได้เล่าว่าช่วงเวลา 5 ปีแรกลำบากมากเพราะเขาไม่รู้จักใครเลย ไม่มีเครดิตในประเทศไทยมาก่อน หรือแม้กระทั่งการแยกแยะคนที่เข้ามา ว่าเข้ามาโดยจุดประสงค์ดี หรือเข้ามาเพื่อมากอบโกยผลประโยชน์จากเขา
สิ่งที่ทำให้คุณอาลก ผ่านมาได้นั่นก็คือ ความเชื่อมั่นในตัวเองและความพากเพียรในการทำงาน
แม้จะยากลำบากแต่คุณอาลกเองก็ยังบอกว่า 5 ปีแรกที่เริ่มต้นนั้นคือช่วงเวลาที่ดีที่สุดในชีวิต
ที่น่าสนใจคือ คุณอาลกได้ใช้การควบรวมกิจการเป็นหลักในการขยายตัวของกิจการ
แต่การควบรวมกิจการของคุณอาลกนั้นได้มีการวางแผนมาเป็นอย่างดี
นั่นคือการค่อยๆควบรวมทีละกิจการที่เกี่ยวข้องกับธุรกิจเดิมจากต้นน้ำไปสู่ปลายน้ำ
ดีลแรกเกิดขึ้นในปี 2540
คุณอาลกได้ขอความช่วยเหลือจากพี่ชายของเขาที่อินโดนีเซียเพื่อซื้อบริษัท Indopoly ในประเทศไทยสำหรับการเพิ่มกำลังการผลิตเม็ดพลาสติก
หลังจากการควบรวมกิจการครั้งแรกในประเทศไทย
IVL ได้มีการเติบโตขึ้นอย่างรวดเร็ว
เมื่อเห็นแบบนี้แล้ว คุณอาลกไม่พลาดโอกาสที่จะขยายไปยังต่างประเทศทันที
จากไทยสู่การซื้อกิจการในอเมริกา ยุโรป และในหลายประเทศทั่วโลก
โดยในช่วงหลังการซื้อกิจการจะเป็นเกี่ยวกับ HVA (High Value Added)
ซึ่งก็คือการขยายกิจการแบบปลายน้ำนี่เอง
ตัวอย่างเช่น การผลิตเส้นใยเกรดพิเศษที่ใช้ในการทำผ้าอ้อมเด็ก
ดีล HVA ล่าสุด IVL ได้เข้าซื้อ DuPont Teijin ซึ่งเป็นกิจการผลิตฟิล์มชนิดพิเศษชั้นนำของโลก
ปัจจุบันนี้สินค้า HVA คิดเป็นสัดส่วน 20% ของรายได้
ตอนนี้ IVL ใหญ่ขนาดไหนแล้ว?
1 ใน 5 ของขวด PET ทั่วโลกทำจากเม็ดพลาสติกของ IVL
1 ใน 2 ของผ้าอ้อมเกรดพรีเมี่ยมทั่วโลกทำจากเส้นใยเกรดพิเศษของ IVL
1 ใน 4 ของถุงลมนิรภัยทั่วโลก ทำจากเส้นด้ายโพลีเอสเตอร์ของ IVL
บริษัท อินโดรามา เวนเจอร์ส จำกัด (มหาชน)
ปี 2559 รายได้ 263,445 ล้านบาท กำไร 16,197 ล้านบาท
ปี 2560 รายได้ 291,267 ล้านบาท กำไร 20,882 ล้านบาท
มูลค่าบริษัทฯ ปัจจุบัน 3 แสนล้านบาท
เรื่องที่น่าสนใจคือ
คุณอาลก ใช้เวลาแค่ 30 ปีทำเงินจาก 137 ล้านบาทเพิ่มเป็น 3 แสนล้านบาท..
----------------------
ติดตามบทความลงทุนแมน ได้ที่
-บล็อกดิท 
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-